ดีเดย์ขายพันธบัตรกระทรววงการคลัง 9 พ.ค.นี้
กระทรวงการคลังจำหน่ายพันธบัตรออมทรัพย์ในปีงบประมาณ 2556 ครั้งที่ 2 วงเงิน 4,000 ล้านบาท ในวันที่ 9 พ.ค. - 13 ก.ย.นี้
30 เม.ย. 2556

กระทรวงการคลังจำหน่ายพันธบัตรออมทรัพย์ในปีงบประมาณ 2556 ครั้งที่ 2 วงเงิน 4,000 ล้านบาท ในวันที่ 9 พ.ค. - 13 ก.ย.นี้
ผู้สื่อข่าวรายงานว่า กระทรวงการคลังจะดำเนินการกู้เงินเพื่อชดเชยการขาดดุลงบประมาณ ในปีงบประมาณ พ.ศ. 2556 โดยการออกพันธบัตรออมทรัพย์ของกระทรวงการคลัง ในปีงบประมาณ พ.ศ. 2556 ครั้งที่ 2 วงเงินไม่เกิน 4,000  ล้านบาท อัตราดอกเบี้ยแบบคงที่ 3.50% ต่อปี อายุ 3 ปี จำนวน 1 รุ่นวงเงินซื้อขั้นต่ำ 1,000 บาท (1 หน่วย) และวงเงินซื้อขั้นสูง 2,000,000 บาท (2,000 หน่วย) ไม่จำกัดจำนวนครั้งที่เข้าซื้อต่อราย แต่วงเงินรวมที่ซื้อไม่เกินรายละ 2,000,000 บาท ต่อ 1 ธนาคารตัวแทนจำหน่าย เพื่อเป็นการส่งเสริมการออมของนักลงทุนรายย่อย และประชาชนทั่วไป
ผู้ที่สนใจซื้อพันธบัตรสามารถทำรายการซื้อพันธบัตรดังกล่าว  ผ่านเคาน์เตอร์และเครื่องถอนเงินอัตโนมัติ (ATM) ของธนาคารตัวแทนจำหน่าย 4 แห่ง ประกอบด้วยธนาคารกรุงเทพ จำกัด (มหาชน) (ยกเว้นสาขาไมโคร) ธนาคารกรุงไทย จำกัด (มหาชน) ธนาคารกสิกรไทย จำกัด (มหาชน) และธนาคารไทยพาณิชย์ จำกัด (มหาชน) ระหว่างวันที่ 9 พฤษภาคม 2556 – 13 กันยายน 2556 โดยเริ่มเปิดจำหน่ายตั้งแต่เวลา 8.30 น.ของวันที่ 9 พฤษภาคม 2556 จนถึงเวลา 15.00 น. ของวันที่ 13 กันยายน 2556 และมีจำหน่ายพันธบัตรรุ่นนี้ที่บูธสำนักงานบริหารหนี้สาธารณะ ในงานมหกรรมการเงิน ครั้งที่ 13 MONEY EXPO 2013 ณ อาคารชาเลนเจอร์2 - 3 อิมแพ็ค เมืองทองธานีระหว่างวันที่ 9 - 12 พฤษภาคม 2556
ผู้ซื้อพันธบัตรออมทรัพย์ฯ แบบไร้ใบตราสาร (Scripless) รายใหม่ที่ไม่เคยลงทะเบียนข้อมูลและเปิดบัญชีฝากหลักทรัพย์สำหรับพันธบัตรออมทรัพย์ของกระทรวงการคลังแบบไร้ใบตราสาร (Scripless) มาก่อน ต้องลงทะเบียน และเปิดบัญชีฝากหลักทรัพย์ที่ธนาคารตัวแทนจำหน่าย (ธนาคารกรุงเทพฯ ธนาคารกรุงไทยฯ  ธนาคารกสิกรไทยฯ และธนาคารไทยพาณิชย์ฯ)
การลงทะเบียน ใช้หลักฐานดังนี้1.  สำเนาบัตรประจำตัวประชาชน (กรณีบุคคลธรรมดา) หรือหนังสือแสดงความเป็นนิติบุคคลที่ออกโดยส่วนราชการ (กรณีนิติบุคคล) พร้อมลงนามรับรองสำเนาถูกต้อง2. สำเนาหน้าแรกสมุดบัญชีเงินฝาก (ยกเว้นบัญชีเงินฝากออมทรัพย์พิเศษและบัญชีเงินฝากประจำ) ของผู้ซื้อ  ที่เปิดบัญชีไว้กับธนาคารตัวแทนจำหน่ายพร้อมลงนามรับรองสำเนาถูกต้อง ในกรณีที่ไม่มีบัญชีเงินฝากผู้ซื้อต้องเปิดบัญชีใหม่
ผู้ที่สนใจซื้อพันธบัตรสามารถขอรายละเอียดเพิ่มเติมได้ที่ธนาคารตัวแทนจำหน่ายหรือที่ www.bangkokbank.com,  www.ktb.co.th, www.kasikornbank.com, www.scb.co.th, www.pdmo.go.th,  www.bot.or.th